钦定古今图书集成/明伦汇编/氏族典/第215卷 > 何道旻
## 钦定古今图书集成/明伦汇编/氏族典/第215卷 > 何道旻

按《泰宁县志》：“道旻，字伯清，洪武二十八年，拜大理评
事，迁监察御史。弹劾不避权幸，谳狱多所平反。命持
节照刷四川文卷，奏乞不拘钦限，及自选监生为佐，
因著为例。齐邸谋叛，特命道旻回奏，称旨，升江西按
察副使。赣贼陈平为乱，讨戮渠魁，辨释诬指。移湖广，
宿弊顿革。复建言时事得失利害，以严惮招忌，坐事”
免官。太宗继统，复起佥广东按察司事。宪司罗某贪
墨，首奏黜之。既而督浙江工匠营造北京，凡六寒暑，
病者药，死者葬。宣宗即位，务选老成任郡守，升知永
州府，猾吏不能欺民，以病请老归。自筮仕四十年，事
四朝，历中外，所至皆著能绩。